**Versuri... versuri...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iar citesc pe cer de noapte

Din cuvintele de astre

În parfum de mere coapte

Și sclipiri de raze-albastre.

Ascultând din melodia

Liniștirii de pe unde

Când răsare veșnicia

Peste treceri de secunde.

Calea Robilor de-o taie

Curmeziș de curgeri blânde

Și desculții pași înmoaie

Lin prin valuri fremătânde.

Crai-Nou vela și-o presară

Slobozită de catarge,

Ea se-mprăștie ușoară

Ceață de-aur peste margini.

Poezia ce se scrise

În imaginea măreață

O-nțeleg ușor cu vise

Toate-n litere de viață.

Strofele ei mă încântă

Amețit fiind de rimă

Și o atmosferă sfântă

Sună-n zicere sublimă.

Nu-ndrăznesc ca să nu-mi placă

Viersuirea fără haturi

Pot îmbrățișa doar lacom

Măreția din înalturi.

Apoi în patrulatere

Foi de-album de amintire

Să le-adun cât pot a cere

Încântări în mulțumire.

Frumusețea mi se dete

Fără seamăn, fără plată

Ca să nu se mai repete

Cât voi viețui vreodată.

Dar la marginea de spații

Vor fi iarăși să se nască

Minunate inspirații

Sufletu-mi să le citească.

Victor Bragagiu